IэщIагъэхэр къыхах
Республикэм и еджапIэ нэхъыщхьэхэу Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетымрэ КIуэкIуэ Валерий и цIэр зезыхьэ Къэбэрдей-Балъкъэр къэрал мэкъумэш университетымрэ я лIыкIуэхэр иджыблагъэ щыIащ Бахъсэн районым икIи абы щахуэзащ щIыпIэм и курыт школхэр мы гъэм къэзыух щIалэгъуалэм. Зэхуэсым щытепсэлъыхьащ ныбжьыщIэхэм къыхахыну IэщIагъэхэм.
Зэхуэсым хэтащ Бахъсэн районым и администрацэм и Iэтащхьэм и япэ къуэдзэм и къалэнхэр зыгъэзащIэ Тохъутэмыщ Мухьэмэд, КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес, КъБКъМУ-м ветеринар-санитар экспертизэмкIэ и кафедрэм и доцент Махуэ Индирэ, университетхэм я щIэныгъэлIхэр, егъэджакIуэхэр, ныбжьыщIэхэм я адэ-анэхэр. ХьэщIэхэм мурад нэхъыщхьэу зыхуагъэувыжахэм ящыщт ныбжьыщIэхэр зыщIэхъуэпс IэщIагъэхэр къахутэу, абыхэм ящыщу я еджапIэ нэхъыщхьэхэм зыщыхурагъаджэхэм шэщIауэ ятепсэлъыхьыныр. А мурадыр зыIэрагъэхьэн папщIэ, абыхэм зэхуэсым щагъэлъэгъуащ студентхэр университетым зэрыщрагъаджэ щIыкIэхэм, абыхэм щыIэ спорт, творческэ секцэхэм, гупжьейхэм я лэжьэкIэхэм ятеухуа видео роликхэр. Апхуэдэу къызэхуэсахэр тепсэлъыхьащ университетхэм зэрыщIэтIысхьэ хабзэхэм, мардэхэм, IэщIагъэхэм елъытауэ ныбжьыщIэхэм экзаменхэмкIэ яIэн хуей балл бжыгъэхэм, нэгъуэщIхэми.
Къэрал университетхэм къикIа лIыкIуэхэр школакIуэхэм апхуэдэу яхутепсэлъыхьащ IэщIагъэ къыщыхахкIэ, гулъытэ зыхуэщIын хуей щхьэхуэныгъэхэм.
— Экономикэр, жылагъуэр мы зэманым нэхъыбэу зыхуей, зыхуэныкъуэ IэщIагъэхэращ фызыхуеджэн хуейр, — къыхагъэбелджылыкIащ IэщIагъэлIхэм. — Фегупсысын хуейщ иужькIэ лэжьыгъэ IэнатIэ къызэрывгъуэтынуми. ГъащIэ гъусэ фхуэхъуну IэщIагъэр тэмэму къыхэфхыфмэ, ныбжьыщIэхэ, зэвгъащIэ, ар насыпым щыщ Iы- хьэщ.
НыбжьыщIэхэми абыхэм я адэ-анэхэми яIэ упщIэхэм жэуап щратащ зэхуэсым. ХьэщIэхэр школакIуэхэм ехъуэхъуащ къапэщылъ къэрал къэпщытэныгъэхэр ехъулIэныгъэкIэ зэфIахыну, адэкIэ яIэ мурадхэри зрагъэхъулIэну.
ЖЫЛАСЭ Маритэ.
